open-index/open-wikipedia-markdown huggingface dataset:
வத்சலா மேனன்

**வத்சலா மேனன்** (*Valsala Menon*) (பிறப்பு 1945) மலையாளத் திரைப்படங்களில் பணிபுரியும் ஓர் இந்திய நடிகையாவார். இவர், சுமார் 200 படங்களில் நடித்துள்ளார். தற்போது இவர் மலையாளத் தொலைக்காட்சி நாடகத் தொடர்களில் தீவிரமாக உள்ளார்.

## ஆரம்ப கால வாழ்க்கை
திருச்சூர் மாவட்டத்தில் இராமன் மேனன் - தேவகியம்மாள் ஆகியோருக்கு மூன்று மூத்த சகோதரர்களுடன் 1945 இல் பிறந்தார். சிறுவயதிலேயே இவர் பாரம்பரிய நடனத்தைக் கற்றுக் கொண்டார். மேலும், அக்காலத் தலைவர்களிடையேயும், ஆட்சியாளர்களின் முன்னிலையிலும் பல்வேறு மேடைகளில் நடனமாடியுள்ளார். 1953 ஆம் ஆண்டில் "திரமாலா" என்ற மலையாளத் திரைப்படத்தில் குழந்தைக் கலைஞராக திரைத்தொழிலுக்கு வந்தார். 16 வயதில் திருமணம் செய்துகொண்டு மும்பையில் குடியேறினார். இவர் மூன்று குழந்தைகளுக்குத் தாயான பிறகு 1970 இல் "மிஸ் திரிச்சூர்" ஆனார். இவர், மும்பையில் நடனப் பயிற்சியுடன், மலையாள வகுப்புகளையும் எடுத்து வந்தார். அங்கு இவர் மகளிர் சங்கத்திலும் தீவிரமாக இருந்தார். இவரது திருமணத்திற்குப் பிறகு திரைப்படங்களில் நடிக்க எண்ணற்ற வாய்ப்புகள் கிடைத்த போதிலும், 1985 ஆம் ஆண்டில் வெளியான "கிராதம்" என்ற படத்தின் மூலம் திரையில் மீண்டும் நடிக்க ஆரம்பித்தார். 1994இல் வெளியான பரிணயம் என்ற படத்தில் இவரது நடிப்பு  குறிப்பிடத்தக்கதாக இருந்தது. அதன் பின்னர் இவர் சில துணைக் கதாபாத்திரங்களில் திரைப்படங்களில் நடித்து வருகிறார். அத்துடன் குணச்சித்திர வேடங்களில் பல தொலைக்காட்சித் தொடர்களிலும், விளம்பரங்களிலும் தோன்றி வருகிறார்.

## தனிப்பட்ட வாழ்க்கை
இவர் 1961 இல் மறைந்த கலப்புரக்கல் அரிதாசன் என்பவரை மணந்தார். அரிதாசன் மும்பையில் பொறியாளராக பணிபுரிந்து வந்தார். இந்தத் தம்பதிக்கு பிரகாஷ், பிரேம் , பிரியன் என்ற மூன்று மகன்கள் உள்ளனர். பிரகாஷ் மேனன் ஆஸ்திரேலியாவிலும், பிரேம் மேனன் சிங்கப்பூரிலும், பிரியன் மேனன் கொச்சியிலும் பணிபுரிகின்றனர்.

## மேற்கோள்கள்

### ஆதாரங்கள்
* http://www.mallumovies.org/artist/valsala-menon 
* http://www.malayalachalachithram.com/movieslist.php?a=7343
* http://cinidiary.com/peopleinfo.php?sletter=V&pigsection=Actor&picata=2 
## வெளி இணைப்புகள்
* 
*Valsala Menon at MSI

பகுப்பு:தமிழ்த் திரைப்பட நடிகைகள்
பகுப்பு:இந்தியத் தொலைக்காட்சி நடிகைகள்
பகுப்பு:வாழும் மக்கள்
பகுப்பு:1945 பிறப்புகள்
பகுப்பு:மலையாளத் திரைப்பட நடிகைகள்
பகுப்பு:20 ஆம் நூற்றாண்டின் இந்திய நடிகைகள்
ஆர். சுப்பலட்சுமி

**ஆர். சுப்பலட்சுமி** (*R. Subbalakshmi*, 21 ஏப்பிரல் 1936 – 30 நவம்பர் 2023) இந்திய கருநாடக இசைக்கலைஞரும், இசையமைப்பாளரும், நடிகையும் ஆவார். இவர் பெரும்பாலும் மலையாளத் திரைப்படங்களில் நடித்திருந்தாலும், சில தமிழ்த் திரைப்படங்களிலும் நடித்துள்ளார். கல்யாணராமன் (2002), பாண்டிப்படா (2005), நந்தனம் (2002) ஆகிய படங்களில் நடித்ததற்காக இவர் புகழ்பெற்றார். இவரின் மகள் தாரா கல்யாணும் மலையாளத் திரைப்படங்களில் ஒரு நடிகையாக இருக்கிறார்.

## தனிப்பட்ட வாழ்க்கை
இவர், கல்யாணகிருஷ்ணனை மணந்தார். தம்பதியருக்கு இரண்டு மகள்களும், ஒரு மகனும் உள்ளனர். இவரது இளைய மகள் தாரா கல்யாண் ஒரு பிரபல நடிகையாகவும், நடனக் கலைஞராகவும் இருக்கிறார். திரைப்படங்களுக்குள் நுழைவதற்கு முன்பு சுப்பலட்சுமி, ஜவகர் பாலபவனில் இசை, நடனம் ஆகியவற்றை பயிற்றுவிப்பாளராக இருந்தார். 1951 முதல் அகில இந்திய வானொலியுடன் பணியாற்றியுள்ளார். தென்னிந்தியாவிலிருந்து வந்த அனைத்திந்திய வானொலியின் முதல் பெண் இசையமைப்பாளராக இவர் புகழ் பெற்றார். இவர் பல இசை நிகழ்ச்சிகளை வழங்கியுள்ளார். மேலும், ஒரு பின்னணிக் கலைஞரும் ஆவார். இவர் சில தொலைக்காட்சித் திரைப்படங்களிலும் இசைத் தொகுப்புகளிலும் நடித்துள்ளார்.

சுப்பலட்சுமி 2023 நவம்பர் 30 அன்று தனது 87-ஆவது அகவையில் காலமானார்.

## நடித்த தமிழ்த் திரைப்படங்கள்
**ஒரு பொண்ணு ஒரு பையன்* (2007)
**[[ராமன் தேடிய சீதை (2008 திரைப்படம்)|ராமன் தேடிய சீதை]]* (2008)
**[[விண்ணைத்தாண்டி வருவாயா]]* (2010)
**ஒரே ஒரு ராஜா மொக்கராஜா* (2015)
**[[அம்மணி]]* (2016)
**ஹவுஸ் ஓனர்* (2019)
**[[பீஸ்ட்]]* (2022)

## மேற்கோள்கள்

## வெளி இணைப்புகள்
*
*Subbalakshmi at MSI
*64 வயதில் ஆரம்பித்த திரை வாழ்க்கை, Tamilminutes

பகுப்பு:தமிழ்த் தொலைக்காட்சி நடிகைகள்
பகுப்பு:இந்தித் திரைப்பட நடிகைகள்
பகுப்பு:கன்னடத் திரைப்பட நடிகைகள்
பகுப்பு:தெலுங்குத் திரைப்பட நடிகைகள்
பகுப்பு:தமிழ்த் திரைப்பட நடிகைகள்
பகுப்பு:சென்னைப் பாடகர்கள்
பகுப்பு:இந்தியத் தொலைக்காட்சி நடிகைகள்
பகுப்பு:1950 பிறப்புகள்
பகுப்பு:2023 இறப்புகள்
பகுப்பு:மலையாளத் திரைப்படப் பின்னணிப் பாடகர்கள்
பகுப்பு:மலையாளத் திரைப்பட நடிகைகள்
பகுப்பு:சென்னை நடிகைகள்
செம்மலர் அன்னம்

**செம்மலர் அன்னம்** (*Semmalar Annam*) லட்சுமி ராமகிருஷ்ணன் இயக்கிய விமர்சன ரீதியாக பாராட்டப்பட்ட தமிழ்த் திரைப்படமான அம்மணி (2016) மூலம் புகழ் பெற்ற இந்திய திரைப்பட நடிகையாவார். இவர், கல்லூரியில் படிக்கும் போதே பதினைந்துக்கும் மேற்பட்ட குறும்படங்களை இயக்கி நடித்துள்ளார். பல சமூக மற்றும் சுற்றுச்சூழல் காரணங்களுக்காக கோயம்புத்தூரில் நிகழ்த்தப்பட்ட வீதி நாடகங்களுக்காக செம்மலர் நன்கு அறியப்பட்டவர்.

## வாழ்க்கை
கோயம்புத்தூரைச் சேர்ந்த செம்மலர் அன்னம், ஏ. வி. கருப்பசாமி - பூவதி ஆகியோரின் மூத்த மகளாவார். இவருக்கு சமரன் என்ற தம்பி உள்ளார்.

## கல்வி
கோயம்புத்தூர் கிருஷ்ணம்மாள் மேல்நிலைப்பள்ளியில் படித்த பிறகு பூ. சா. கோ. கலை அறிவியல் கல்லூரியில் காட்சித்தொடர்பியல் படிப்பில் சேர்ந்தார். பின்னர் அதே கல்லூரியில் மக்கள் செய்தித் தொடர்பியலிலும், இதழியலிலும், முதுகலை பட்டம் பெற்றார். முறையான கல்விக்குப் பிறகு, சென்னையின் இசுடானிசுலாவ்ஸ்கி நடிப்புப் பள்ளியில் நடிப்பு மற்றும் நாடகம் குறித்து படித்தார். இது தமிழ்த் திரையுலகில் காலடி எடுத்து வைக்க இவருக்கு உதவியது.

## தொழில்
தனது கல்லூரிக் காலத்தில் சமூக காரணங்களுக்காக பல வீதி நாடகங்களை நிகழ்த்தினார். இந்த பல வீதி நாடகங்களை கல்லூரி சுற்றுச்சூழல் மன்றத்தின் கீழ் இவரது கல்லூரி பேராசிரியர் சி. ஆர். ஜெயப்பிரகாஷ் ஏற்பாடு செய்தார். இந்த வீதி நாடகங்கள் சமூகத்தில் நிறைய விழிப்புணர்வையும் நேர்மறையான மாற்றத்தையும் கொண்டுவருவதற்கும், இதனால் ஏற்படும் சுற்றுச்சூழல் பாதிப்புகளை மாற்றுவதற்கும் கருவியாக இருந்தன.

செம்மலரின் முதல் படமான "மலர்மதி", பாலியல் துன்புறுத்தலுக்காளான ஒரு அனாதையைப் பற்றி இருந்தது. மேலும், இது சிறந்த திரைப்படம் மற்றும் சிறந்த இயக்குநர் விருதை 2010 இல் வென்றது. சென்னை, சத்யபாமா பல்கலைக்கழகத்தின் காட்சித்தொடர்பியல் துறையின் சார்பில் ஏற்பாடு செய்யப்பட்ட மாநில அளவிலான குறும்பட விழாவில் திரையிடப்பட்டது.

"அம்மணி" படத்தில், இவர் விரக்தியடைந்த மருமகளான அமுதா என்ற ஒரு முக்கியக் கதாபாத்திரத்தில் நடித்திருந்தார் . இவர் திரைபடங்கள் தவிர, பல விளம்பரங்களிலும், ஆவணப்படங்களிலும் நடித்துள்ளார்.

2021இல் "நீஸ்டீரீம் ஓ.டி.டி" தளத்தில் வெளியிடப்பட்ட "மாடத்தி" என்ற தமிழ்ப் படத்தில் வேணி என்ற பாத்திரத்தில் நடித்துள்ளார்.

## விருதுகள்
கலைஞர் தொலைக்காட்சியில் 2012இல் நடந்த ஒரு உண்மைநிலை நிகழ்ச்சியில் வெற்றி பெற்று ஒரு மகிழுந்தைப் பரிசாகப் பெற்றார். நடனம், நடிப்பு போன்ற பல கலை வடிவங்களில் தங்களது திறமையை நிரூபிக்கக்கூடிய நபருக்கு இந்த விருது வழங்கப்பட்டது.

## மேற்கோள்கள்

## வெளி இணைப்புகள்
*

பகுப்பு:இந்தியத் திரைப்பட நடிகைகள்
பகுப்பு:கோவை மக்கள்
பகுப்பு:1990 பிறப்புகள்
பகுப்பு:வாழும் மக்கள்
ஆண்டாள் வெங்கடசுப்பா ராவ்

**ஆண்டாளம்மா** என்று பிரபலமாக அறியப்பட்ட **ஆண்டாள் வெங்கடசுப்பா ராவ்** (*Andal Venkatasubba Rao*) (1894-1969) இந்தியாவைச்சேர்ந்த சமூகச் சேவகரும், கல்வியாளரும், பெண்கள் மற்றும் குழந்தைகளின் நலனுக்காக பணியாற்றும் சென்னையைத் தளமாகக் கொண்ட தொண்டு நிறுவனமான "மதராஸ் சேவாசதன்" என்பதன் இணை நிறுவனருமாவார்.

## சுயசரிதை
தென்னிந்திய மாநிலமான தமிழ்நாட்டின் தலைநகரான சென்னையில் 1894இல் பிறந்த இவர், சென்னை, புனித தேவதை ஆங்கிலோ இந்தியன் உயர்நிலைப்பள்ளி, மாநில மகளிர் உயர்நிலைப்பள்ளி, தற்போதைய மாநில பெண்கள் உயர்நிலைப் பள்ளி ஆகியவற்றில் தனது பள்ளிப் படிப்பினை முடித்தார்.

## திருமணம்
1928ஆம் ஆண்டில், மதராசு உயர் நீதிமன்றத்தில் நீதியரசராக இருந்த எம். வெங்கடசுப்பா ராவ் என்பவரை மணந்தார். இவர் இங்கிலாந்தின் இராணியிடம் வீரத்திருத்தகை என்ற பட்டம் பெற்றவர்.  

## கல்விப் பணிகள்
இவர்கள், "மதராஸ் சேவாசதன்" என்ற தொண்டு நிறுவனத்தை 1928ஆம் ஆண்டில் நிறுவினர். இந்த அமைப்பு ₹10,000 மூலதனத்துடன் தொடங்கப்பட்டது. எட்டு அனாதை சிறுமிகளின் உதவியுடன், இந்த அமைப்பு பல பெண்கள் மற்றும் குழந்தைகளின் தேவைகளைப் பூர்த்தி செய்யும் ஒரு பெரிய நலன்புரி அமைப்பாக பல ஆண்டுகளாக வளர்ந்துள்ளது. சேவாசதன் ஒரு மேல்நிலைப் பள்ளியையும், ஆண்டாள் வெங்கடசுப்பாராவ் மெட்ரிக் மேல்நிலைப்பள்ளி என்ற ஒரு பள்ளியையும், சர் முத்தா வெங்கடசுப்ப ராவ் கச்சேரி அரங்கம் என்ற பெயரில் ஒரு கச்சேரி அரங்கையும் நடத்தி வருகிறது.

## விருதுகள்
சமுதாயத்திற்கு இவர் செய்த பங்களிப்புகளுக்காக 1957ஆம் ஆண்டில் இந்தியாவின் மூன்றாவது மிக உயர்ந்த குடிமை விருதான பத்ம பூசண் விருதினை இந்திய அரசு வழங்கியது.

## இறப்பு
இவர் 1969 இல், தனது 75 வயதில் இறந்தார். 

## மேற்கோள்கள்

## வெளி இணைப்புகள்
* 

பகுப்பு:1894 பிறப்புகள்
பகுப்பு:1969 இறப்புகள்
பகுப்பு:தமிழ்நாட்டுப் பெண் கல்வியாளர்கள்
பகுப்பு:தமிழ்நாட்டுக் கல்வியாளர்கள்
பகுப்பு:தமிழக சமூக - அரசியல் செயற்பாட்டாளர்கள்
தாரா கல்யாண்

**தாரா கல்யாண்** (*Thara Kalyan*) (1 நவம்பர், 1967 ) ஓர் இந்தியப் பாரம்பரிய நடனக்கலைஞரும், மலையாளத் திரைப்பட நடிகையுமாவார். இவர் மலையாளத் திரைப்படங்கள், தொலைக்காட்சி திரைப்படங்கள், தொலைக்காட்சி நாடகத் தொடர்கள் போன்றவற்றில் நடித்து வருகிறார். பரதநாட்டியம், மோகினியாட்டம், குச்சிப்புடி ஆகியவற்றில் தொழில்முறை நடனக் கலைஞராகவும் உள்ளார். இவர் தூர்தர்ஷனின் மோகினியாட்ட 'ஏ உயர்தர'க் கலைஞராவார்.

*அம்மா* (ஓ. என். வி. குறுப்பு), *கருணா* (குமரன் ஆசான்), *பூதப்பாட்டு*, *யசோதரா*, *அனார்கலி* போன்ற கருப்பொருள்களில் இவரது மோகினியாட்டப் படைப்பாற்றலில் முதன்மையானவராக அறியப்படுகிறார். "தாத்ரி குட்டி" என்ற இவரது சமீபத்திய படைப்பு மோகினியாட்டத்தின் வரலாற்றில் முதன்முதலில் வலுவான பெண்ணை சித்தரித்து, துணிச்சலுடன் குரல் எழுப்பியது. இவர், திருவனந்தபுரத்தில் ஒரு நடன நிறுவனத்தை நடத்தி வருகிறார்.

## சொந்த வாழ்க்கை

மலையாளத் திரையுலகில் துணை வேடங்களில் நடித்து வரும் சுப்பலட்சுமி - கல்யாணகிருஷ்ணன் தம்பதியினருக்கு ஒரு  கேரள ஐயர் குடும்பத்தில் பிறந்தார். 2017இல் இறந்த இவரின் கணவர் இராஜாராம் தொலைக்காட்சித் தொடர்களில் சிறு வேடங்களில் நடித்து வந்தார். மேலும் நகர உள்ளூர் தொலைக்காட்சியில் நிரல் ஆசிரியராகவும், உள்ளூர் மேடை நிகழ்ச்சியில் நடன இயக்குனராகவும் இருந்தார். தாராவும் ஒரு நிகழ்ச்சித் தொகுப்பாளராக இருக்கிறார். மேலும் தூர்தர்ஷனில் சில திட்டங்களை தொகுத்துள்ளார். கைரளி தொலைக்காட்சியில் உண்மைநிலை நிகழ்ச்சியான "பாட்டுருமாள்" என்ற நிகழ்ச்சியின் நடுவராகவும் இருந்துள்ளார். இவர் அழகுப் போட்டியிலும் வென்றுள்ளார். 1983 ஆம் ஆண்டில் "மிஸ் திருவனந்தபுரம்" பட்டத்தைப் பெற்றார்.

## மேற்கோள்கள்

## வெளி இணைப்புகள்
* 

பகுப்பு:இந்தியப் பாரம்பரிய பெண் நடனக் கலைஞர்கள்
பகுப்பு:1965 பிறப்புகள்
பகுப்பு:இந்தியத் திரைப்பட நடிகைகள்
பகுப்பு:இந்தியத் தொலைக்காட்சி நடிகைகள்
பகுப்பு:வாழும் மக்கள்
பகுப்பு:குச்சிப்புடி நடனக் கலைஞர்கள்
பகுப்பு:பரதநாட்டியக் கலைஞர்கள்
அன்டோயின் ஜெரோம் பாலார்டு

**அன்டோயின் ஜெரோம் பாலார்ட்** (Antoine Jérôme Balard) (1802-1876) ஒரு பிரெஞ்சு வேதியியலாளரும் புரோமினைக் கண்டுபிடித்தவர்களில் ஒருவரும் ஆவார்.

## தொழில் வாழ்க்கை
இவர் பிரான்சில் மோண்ட்பெல்லியரில் 1802 ஆம் ஆண்டு செப்டம்பர் 30 ஆம் நாள் பிறந்தார்.இவர் தனது வாழ்க்கையை ஒரு மருந்து தயாரிப்பாளராகத் தொடங்கினார். தனது சொந்த ஊரில் அறிவியல் ஆசிரியர்களுக்கு வேதியியல் பாடத்திற்கான உதவியாளராக செயல்பட்டுள்ளார்.  பின்னர் இராயல் மருந்தியல் கல்லூரி மற்றும் பள்ளியில் வேதியியல் பேராசிரியர் பதவியில் பணியாற்றினார். இவர் தெற்கு பிரான்சின் மத்தியதரைக்கடல் அருகே உள்ள மோண்ட்பில்லியர் என்ற இடத்தின் உவர் சதுப்பு நிலத்தில் கிடைத்த கடற்பாசியின் சாம்பலை குளோரின் சூழலில் வைத்து வாலைவடித்தார். கிடைத்த பொருளானது குளோரினுக்கும், அயோடினுக்கும் இடைப்பட்ட பண்புகளைக் கொண்டிருந்தது. அது நிச்சயம் ஒரு புதிய தனிமம் என்பதை உணர்ந்த அவர் இலத்தீன் வார்த்தையில் மூரியா என்ற பெயர் சூட்டினார். இதே தனிமமானது இவருக்கு ஓராண்டு முன்னதாக 1825 ஆம் ஆண்டில் கார்ல் ஜேக்கப் லோவிக் என்பவராலும் கண்டறியப்பட்டது. இவர்களிருவரின் கண்டுபிடிப்புமே புரோமின் என்ற தனிமம் தான். இரண்டு வெவ்வேறு அறிவியலாளர்களுமே புரோமினைக் கண்டுபிடித்தவர்களாக உலகால் அங்கீகரிக்கப்பட்டவர்கள் ஆவர். 

புரோமின் என்ற தனிமத்தைக் கண்டுபிடித்த சாதனையின் காரணமாக இவருக்கு பாரீசில் லூயி ஜேக்கப் தெனார்டின் பணியிடம் அவருக்குப் பின்னதாக கிடைக்கும் வாய்ப்பை ஏற்படுத்திக் கொடுத்தது.  1851 ஆம் ஆண்டில் இவர் டி பிரான்சு கல்லூரியில் வேதியியல் பேராசிரியர் பணியில் சேர்ந்தார். இங்கு அவர் மார்செலின் பெர்தெலாட்டை முதலில் மாணவராகவும், பின்னர் உதவியாளராகவும், இறுதியாக தனது சகப் பேராசிரியராகவும் தந்தது.  இலூயி பாசுச்சருக்கு 26 வயதாக இருந்தபோது பலார்ட் அவரை ஒரு மாணவராகக் கொண்டிருந்தார்.   ஏப்ரல் 30, 1876 இல் பாலார்டு இறந்தார். 

## மேற்கோள்கள்
பகுப்பு:பிரான்சிய வேதியியலாளர்கள்
பகுப்பு:புரோமின்
பகுப்பு:1876 இறப்புகள்
பகுப்பு:1802 பிறப்புகள்
பகுப்பு:Wikipedia articles incorporating a citation from the 1911 Encyclopaedia Britannica with Wikisource reference
தருமவியாதர்

**தருமவியாதர்** என்பவர் மகாபாரதத்தில் வருகின்ற கதாப்பாத்திரம் ஆவார்.  தர்மவியாதர், மகாபாரத இதிகாசத்தில் பாண்டவர்கள் துவைத வனத்தில் வனவாசத்தில் இருந்த போது, மார்காண்டேய முனிவர்,  வேடனும், இறைச்சி வணிகரும், அறநெறியுடன் வாழும்  தர்மருக்கு, தர்மவியாதனின் ஆன்மீக ஒழுக்கம் குறித்து கதையாக கூறுகிறார்.

தவம் புரிந்தும், சினத்தை கைவிடாத கௌசிகர் எனும் முனிவருக்கு, தருமவியாதன் அறநெறிகளை எடுத்துரைத்தார்.  தரும வியாதர் செய்த அற உபதேசங்களை வியாத கீதை என்பர்.

## தொன்மம்
கௌசிக முனிவர் பெருந்தவத்திலிருந்தபோது அவர்மேல் மரத்திலிருந்த கொக்கொன்று எச்சமிட்டது. சினமடைந்த முனிவர் தன் பார்வை நோக்கால் கொக்கை எரித்து சாம்பலாக்கினார். அதனால் ஆணவம் கொண்டார். குளித்துவிட்டு பின்னர் அருகிலிருந்த ஊரூக்குச் சென்று ஒரு வீட்டை அணுகி தனக்கு அன்னதானம் செய்யக் கூவினார். வீட்டிலிருந்த பெண் தன் கணவருக்கு பணிவிடை செய்து கொண்டிருந்ததால் பொறுத்திருக்கும் படி வேண்டினார். தான் பெரிய முனிவன் என்று அறியாமல் காத்திருக்க வைத்தமைக்காக கோபம் கொண்டார். பிச்சையிட வந்த பெண்ணை முறைத்தார். தான் யார் எனத்தெரியுமா எனக்கோபத்துடன் கத்தினார். அதற்கு சிரித்துக்கொண்டே அப்பெண் கொக்கொன நினைத்தாயோ கொங்கனவா என மறுமொழி கூறினார். இதனைக் கேட்ட முனிவருக்கு, தன் தவ வலிமையால் கொக்கை எரித்த விடயம் இப்பெண்மணி எவ்வாறு தெரிந்தது எனக்கேட்டதுடன், தன் தவவலிமையின் பலத்தின் குறைபாட்டை எண்ணிக் கூனிக்குறுகினார். மேலும் தனக்கு நல்லறம் உபதேசிக்கும் படி அப்பெணிடம் வேண்டினார். அப்பெண் தருமம் குறித்து போதிய ஞானம் நீங்கள் பெறவில்லை. ஞானம் பெற மிதிலை நகரில் இறைச்சி விற்கும் தருமவியாதன் என்பவரை அணுகி உபதேசம் பெற்றுக் கொள்ளும் படி முனிவரிடம் கூறினார். அவ்வாறே கௌசிக முனிவரும் இறைச்சிக் கடைக்காரர் வியாதரை அணுகி தர்ம உபதேசங்களை பெற்றார்.

தருமவியாதன் கறிக்கடை வைத்திருந்த நபர். அவர் தன்னுடைய பெற்றோர்களுக்கு பணிவிடை செய்தும் கறிக்கடையில் வியாபாரம் செய்தும் வந்தார். கௌசிக முனிவர் அவரைக் காண வந்ததும், அப்பெண் அனுப்பினாராவென வினவினார். இதனை எவ்வாறு தருமவியாதன் அறிந்தாரென கௌதமர் வியந்தார்.  ஒவ்வொருவரும் தனக்கான தர்மத்தைக் கடைப்பிடிப்பதே சிறந்த தர்மமாகும். இல்லரத்தில் இருக்கும் பெண் கணவனுக்கக்கு பணிவிடை செய்வதும், வணிகத்தில் பாரபட்சம் பாராது செயல்படுவதும் தர்மமாகும். இவ்வாறு தங்கள் பணியை செய்வது முனிவர்களின் தவத்திற்கு ஒப்பானது என கூறினார் தருமவியாதர்.

## ஆதாரங்கள்

## வெளி இணைப்புகள்
*தர்மவியாதர் - மகாபாரதம், வனபர்வம் பகுதி வனபர்வம்  206அ - 215
* Mahabharata story: I am not crane!!!
* THE STORY OF DHARMAVYADHA 

பகுப்பு:இந்து தொன்மவியல் மாந்தர்
மம்தா தாக்கூர்

**மம்தா தாக்கூர்**(*Mamata Thakur*) (பிறப்பு 15 மே, 1967) ஓர் இந்திய அரசியல்வாதியாவார். இவர், பங்கான் மக்களவைத் தொகுதியில் 2015இல் நடந்த இடைத்தேர்தலில் அகில இந்திய திரிணாமுல் காங்கிரசு கட்சி சார்பில் தேர்ந்தெடுக்கப்பட்டார். 2019இல் நடந்த பொதுத்தேர்தலில் பாரதிய ஜனதா கட்சி வேட்பாளரிடம் தோல்வியடைந்தார்.

### தொழில்

மார்ச் 2015 முதல் இவர் சமூக நீதி மற்றும் அதிகாரமளித்தல் நிலைக்குழுவின் உறுப்பினராகப் பணியாற்றினார். மக்களவை 2019இல் கலைக்கப்பட்டபோது இந்தப் பதவி முடிந்தது. சமயம் மற்றும் கல்வி மேம்பாட்டிற்காக, அரிசந்த் தாகூர் என்பவரால் 1860-ஆம் ஆண்டில் நிறுவப்பட்ட இந்து சமயத்தின் வைணவப் பிரிவு அமைப்பான் மாத்துவ மகாசங்கத்தின் மதத் தாயாக இருக்கிறார். இவர் தாகூர்நகரில் வசிக்கிறார்.

## மேற்கோள்கள்

பகுப்பு:வாழும் மக்கள்
பகுப்பு:1967 பிறப்புகள்
பகுப்பு:16வது மக்களவை உறுப்பினர்கள்
பகுப்பு:21-ஆம் நூற்றாண்டு இந்திய அரசியல்வாதிகள்
பகுப்பு:மராத்தியர்கள்
பிரன்சு கார்ல் ஆச்சார்டு

**பிரன்சு கார்ல் ஆச்சார்டு** (Franz Karl Achard) (28 ஏப்ரல் 1753 - 20 ஏப்ரல் 1821) ஒரு செருமானிய ( பிரஷ்யன் ) வேதியியலாளர், புவியியலாளர், இயற்பியலாளர் மற்றும் உயிரியலாளர் ஆவார் . அவரது முக்கிய கண்டுபிடிப்பு  சர்க்கரைவள்ளிக் கிழங்கிலிருந்து சர்க்கரையை உற்பத்தி செய்வதற்கான எளிய தொழில்துறை செயல்முறையை கண்டுபிடித்ததாகும்.

## வாழ்க்கையும் பணியும்
ஆச்சார்டு ஹியூக்னாட் அகதிகள் வழிவந்த போதகர் மேக்ஸ் குயில்லாமே ஆச்சார்டு மற்றும் மார்கரெட் எலிசபெத் ஆகியோரின் மகனாக பெர்லினில் பிறந்தார். அவர் பெர்லினில் இயற்பியல் மற்றும் வேதியியல் பயின்றார். அவர் தனது மாற்றாந்தாய் மூலம் சர்க்கரை சுத்திகரிப்பு செய்வதில் ஆர்வம் காட்டினார். 20 வயதில், ஆச்சார்ட் "இயற்கை அறிவியல் நண்பர்களின் வட்டத்தில்" நுழைந்து, ராயல் அகாடமி ஆஃப் சயின்ஸில் இயற்பியல் வகுப்புகளின் இயக்குநராக இருந்த ஆண்ட்ரியாஸ் சிகிஸ்மண்ட் மார்கிராப்பை சந்தித்தார். ஆச்சார்டு வானிலையியல், ஆவியாதலின் விளைவாக ஏற்படும் குளிர்ச்சி, மின்சாரம், தந்தி, ஈர்ப்பு விசை, மின்னலை ஈர்த்துக் கொள்ளும் அமைப்புகள் உட்பட பல பாடங்களைப் படித்து ஜெர்மன் மற்றும் பிரெஞ்சு மொழிகளில் வெளியிட்டார்.

ஆச்சார்டு பிரஸ்ஸியாவின் இரண்டாம் பிரடெரிக் மன்னருக்கு மிகவும் பிடித்தமானவராய் இருந்தார். மேலும், வாரத்திற்கு இரண்டு முறை தனது ஆராய்ச்சியை மன்னரிடம் நேரடியாக அறிவித்தார். மனநலத் திறன்களில் மின்சாரத்தின் செல்வாக்கு குறித்த ஒரு ஆய்வு பற்றி, ஃபிரடெரிக் II கூறியதாகக் கூறப்படுகிறது: *எனது பிரஷ்ய மாநிலங்களில்  மந்த புத்தியுள்ளோருக்கு மின்சாரத்தைப் பயன்படுத்தி மேம்படுத்துவதற்கான காரணத்தை வழங்க முடிந்தால், அவர்  தனது சொந்த எடையை விடக் கூடுதலான தங்கத்திற்கீடான மதிப்புடையவர்*  என்று கூறியதாகத் தெரிகிறது.

## மேற்கோள்கள்

பகுப்பு:செருமானிய வேதியியலாளர்கள்
பகுப்பு:1821 இறப்புகள்
பகுப்பு:1753 பிறப்புகள்
வியாத கீதை

**வியாத கீதை** (**Vyadha Gita**) (பொருள், இறைச்சிக் கடைக்காரரின் உபதேசங்கள்) தருமவியாதன் எனும் இறைச்சிக் கடைக்காரர் அந்தணரான கௌசிக முனிவருக்கு உபதேசித்த நல்லறங்களின் தொகுதி ஆகும். இக்கதை மகாபாரத இதிகாசத்தில் பாண்டவர்கள் வன வாசத்தின் போது துவைத வனத்தில் தங்கியிருந்த போது, மார்க்கண்டேய முனிவர் தருமனுக்கு, சூத்திர வர்ணத்தினரான தருமவியாதன், பிராமண வருணத்தினராக கௌசிக முனிவருக்கு அருளிய நல்லுபதேசங்களை எடுத்துரைக்கிறார். இந்த நல்லுபதேசங்களே வியாத கீதை எனப்படுகிறது.

## மேற்கோள்கள்

## உசாத்துணை
* 
* 
* 
* 
* 
* 

## வெளி இணைப்புகள்
* Vyadha Gita section in Mahabharata

பகுப்பு:இந்து சமய நூல்கள்
பகுப்பு:மகாபாரதம்
பகுப்பு:சமசுகிருத நூல்கள்
வே. இலெ. எத்திராசு

**வேலூர் இலெட்சுமணசுவாமி முதலியார் எத்திராசு** (*Vellore Lakshmanaswamy Mudaliar Ethiraj*,  18 ஜூலை 1890- 18 ஆகஸ்ட் 1960) இந்திய வழக்கறிஞர் மற்றும் பரோபகாரர் ஆவார். இவர் இந்தியாவின் சென்னையில் எத்திராஜ் மகளிர் கல்லூரியின் நிறுவனர். பிரித்தானியாவின் இந்தியப் பேரரசின் அரசு வழக்குரைஞராக நியமிக்கப்பட்ட முதல் இந்தியர் இவராவார். இவர் மெட்ராஸ் பார் கழகத்தின் தலைவராகவும் பணியாற்றினார்.

எத்திராசு ஜூலை 18 1890ஆம் ஆண்டு வேலூரின் வளமான பிரபுத்துவ குடும்பத்தில் பிறந்தார். இவர் லெட்சுமணசாமி மற்றும் அம்மாயி அம்மாளின் ஒரே குழந்தையாவார். எத்திராசு சென்னை மாநிலக் கல்லூரியில் இளங்கலை பட்டம் பெற்றார். பின்னர் டப்ளின் பல்கலைக்கழகத்தில் சட்ட பட்டம் பெற்றார் .

எத்திராசின் வழக்கறிஞர் தொழில் வழக்கு வெற்றிகளில் ஒன்று லட்சுமிகாந்தன் கொலை வழக்கு. இவர் தமிழ் நடிகர்கள் எம்.கே. தியாகராஜா பாகவதர் மற்றும் என்.எஸ்.கிருஷ்ணன் ஆகியோரை பாதுகாப்பதற்காக வெற்றிகரமாகப் போராடினார். இவரது வாதத்தை சே. ப. இராமசுவாமி "20ஆம் நூற்றாண்டின் அற்புதம்" என்று விவரித்தார்.

## மேலும் காண்க
* சென்னையில் கல்வி

## மேற்கோள்கள்

## வெளி இணைப்புகள்

* எதிராஜ் மகளிர் கல்லூரி
பகுப்பு:மாநிலக் கல்லூரி மேனாள் மாணவர்கள்
பகுப்பு:1960 இறப்புகள்
பகுப்பு:1890 பிறப்புகள்
பகுப்பு:இந்தியப் புரவலர்கள்
பகுப்பு:20 ஆம் நூற்றாண்டு இந்திய வழக்கறிஞர்கள்
ஜெயந்தி தலால்

**ஜெயந்தி கேலாபாய் தலால்** (*Jayanti Ghelabhai Dalal*) (18 நவம்பர் 1909 - 24 ஆகஸ்ட் 1970) ஓர் இந்திய எழுத்தாளரும், நூல் வெளியீட்டாளரும், மேடை நடிகரும், இயக்குநரும், அரசியல்வாதியும் ஆவார். நாடக அமைப்பாளரின் குடும்பத்தில் பிறந்து, இந்தியா சுதந்திரம் பெற்ற காலத்திலும் அதற்குப் பின்னரும் அரசியலில் ஈடுபட்ட இவர் சமூகவுடைமையாலும், காந்திய தத்துவத்தாலும் ஈர்க்கப்பட்டார். இவர் தனிநபர் நாடகங்கள், சிறுகதைகள், திருத்தப்பட்ட வெளியீடுகள் ஆகியவற்றை எழுதினார்.

## வாழ்க்கை
ஜெயந்தி தலால், 1909 நவம்பர் 18 அன்று அகமதாபாத்தில் பிறந்தார். இவரின் தந்தை கேலாபாய் தேசி நாடக சமாஜ் என்ற நாடகக் குழுவின் அமைப்பாளராக இருந்தார். எனவே இவர் கல்வியை பல்வேறு இடங்களில் பெற்றார். 1925இல் மெட்ரிகுலேசன் முடித்த இவர் மேலதிக படிப்புகளுக்காக குஜராத் கல்லூரியில் சேர்ந்தார். அவர் இந்திய விடுதலை இயக்கத்தில் பங்கேற்றதால் 1930ஆம் ஆண்டில் இளங்கலை பட்டப்படிப்பின் போது படிப்பை கைவிட்டுவிட்டார்.

இவர் 1939இல் பதிப்பகத்தைத் தொடங்கினார். தான் இறக்கும் வரை வெளியிட்டு வந்தார். 1956ஆம் ஆண்டில் மகாகுஜராத் இயக்கத்தில் ஈடுபட்ட அவர் இந்துலால் யாக்னிக் என்பவருக்கு உதவினார். மேலும், அந்தக் காலகட்டத்தில் தினமும் நவகுஜரத்தை வெளியிட்டார். 1957 இல் பம்பாய் மாநில சட்டமன்றத்திற்கு தேர்ந்தெடுக்கப்பட்டார். 1962இல்,  மீண்டும் போட்டியிட்டார். ஆனால் தேர்தலில் தோற்றார். ஆகஸ்ட் 24, 1970 அன்று அகமதாபாத்தில் இறந்தார்.

தனது அரசியல் வாழ்க்கையுடன், இரங்மண்டல் என்ற தொழில்முறை நாடகக் குழுவையும் இயக்கி நடித்து வந்தார்.

## விருதுகள்
1959 ஆம் ஆண்டில் இவருக்கு இரஞ்சித்ராம் சுவர்ண சந்திரக் விருதும் , இலக்கியத் துறையில் செய்த பங்களிப்பிற்காக நர்மத் சுவர்ண சந்திரக் விருதும் வழங்கப்பட்டது.

## மேலும் படிக்க
* 
* 
## மேற்கோள்கள்

## வெளி இணைப்புகள்
* 

பகுப்பு:CS1 Gujarati-language sources (gu)
பகுப்பு:இந்திய நாடக நடிகர்கள்
பகுப்பு:குஜராத் அரசியல்வாதிகள்
பகுப்பு:1970 இறப்புகள்
பகுப்பு:1909 பிறப்புகள்
பன்சிலால்

**பன்சிலால் லெகா** (*Bansi Lal Legha*) (26 ஆகஸ்ட் 1927 - 28 மார்ச் 2006) ஓர் இந்திய சுதந்திர ஆர்வலரும், மூத்த காங்கிரசுத் தலைவரும், அரியானாவின் முன்னாள் முதல்வரும், இந்தியாவின் முன்னாள் பாதுகாப்பு மந்திரியும் ஆவார். இவர், நவீன அரியானாவின் கட்டிடக் கலைஞராக பலராலும் கருதப்பட்டார். பன்சி லால் அரியானாவின் புகழ்பெற்ற லால் என்ற பெயரைக்கொண்ட மூவரின் ஒரு பகுதியாக இருந்தார். அதில் அரியானாவின் முக்கிய அரசியல் குடும்பங்களை உருவாக்க்கிய தேவிலால் , பஜன்லால் ஆகியோர் அடங்குவர்.

## சட்டமன்றம்
பன்சிலால் அரியானா மாநில சட்டமன்றத்திற்கு ஏழு முறை தேர்ந்தெடுக்கப்பட்டார். 1967இல் தோசாம் சட்டமன்றத் தொகுதியிலிருந்து முதல் முறையாக  வெற்றி பெற்றார். அரியானாவின் முதல்வராக மூன்று முறை பணியாற்றினார் (1968-75, 1986-87, , 1996-99. 1975 -1977). அவசர காலத்தில் முன்னாள் பிரதமர் இந்திரா காந்திக்கும் அவரது மகன் சஞ்சய் காந்திக்கும் நெருங்கிய நம்பிக்கையாளராக இவர் கருதப்பட்டார்.

## பாராளுமன்றம்
இவர் திசம்பர் 1975 முதல் மார்ச் 1977 வரை இந்தியாவின் பாதுகாப்பு அமைச்சராகப் பணியாற்றினார். மேலும் 1975 இல் மத்திய அரசில் துறை இல்லாத அமைச்சராக சிலகாலம் பணியாற்றினார். இரயில்வே மற்றும் போக்குவரத்து ஆகிய துறைகளையும் வகித்தார்.

இவர் 1996 இல் இந்திய தேசிய காங்கிரசிலிருந்து பிரிந்த பின்னர் அரியானா விகாஸ் கட்சியை அமைத்தார். 2004இல் காங்கிரசுக்கு மீண்டும் திரும்பிய இவர், 2005 சட்டமன்றத் தேர்தலில் வெற்றிபெறு ஆட்சியமைக்க காங்கிரசுக்கு உதவினார்.

## இறப்பு

பன்சிலால் புது தில்லியில் மார்ச் 28, 2006 அன்று தனது 79 வயதில் இறந்தார்.

## மேற்கோள்கள்

* *Bansi Lal: Chief Minister of Haryana* By S. R. Bakshi, Sita Ram Sharma 1998 

பகுப்பு:10வது மக்களவை உறுப்பினர்கள்
பகுப்பு:9வது மக்களவை உறுப்பினர்கள்
பகுப்பு:8வது மக்களவை உறுப்பினர்கள்
பகுப்பு:7வது மக்களவை உறுப்பினர்கள்
பகுப்பு:இந்திய அமைச்சர்கள்
பகுப்பு:பிவானி மாவட்ட நபர்கள்
பகுப்பு:2006 இறப்புகள்
பகுப்பு:1927 பிறப்புகள்
எஸ். எஸ். என். அரசு மேல்நிலைப் பள்ளி, கொம்மடிக்கோட்டை

**கொம்மடிக்கோட்டை எசு. எசு. என். அரசு மேல்நிலைப் பள்ளி** (*S. S. N. Government Higher Secondary School, Kommadikottai*) இந்தியாவின் தமிழ்நாடு மாநிலம் தூத்துக்குடி மாவட்டம், சாத்தான்குளம் வட்டத்தில் அமைந்துள்ளது. கொம்மடிக்கோட்டை எனும் ஊரில் அமைந்துள்ள இந்த அரசு மேல்நிலைப் பள்ளியில் சுமார் 6 ஏக்கர் பரப்பளவில் மிகப்பெரிய விளையாட்டுத் திடல் அமைந்துள்ளது. பள்ளி நூலகத்தில் 2293 புத்தகங்கள் உள்ளன. 
## பிரிவுகள்
ஆறாம் வகுப்பு முதல் 12 ஆம் வகுப்பு வரை மாணவர்களுக்கு இங்கு கல்வி போதிக்கப்படுகிறது. 11 மற்றும் 12 வகுப்புகளில் கணிதம், உயிரியல், வேதியியல், இயற்பியல் பாடங்கள் ஒரு பிரிவாகவும், கணினி அறிவியல், வேதியியல், இயற்பியல், கணிதம் என ஒரு பிரிவாகவும், கணினி பயன்பாடுகள், பொருளியல், வணிகவியல், கணக்கு பதவியல் என ஒரு பிரிவாகவும் மூன்று வகுப்புகளில் மாணவர்களுக்கு வகுப்புகள் நடைபெறுகின்றன. 
## சிறப்புகள்
2021 ஆம் ஆண்டு மாவட்ட அளவில் நடைபெற்ற கட்டுரைப்போட்டியில் கொம்மடிக்கோட்டை எசு. எசு. என். அரசு மேல்நிலைப் பள்ளியில் படித்த 9 ஆம் வகுப்பு மாணவி மாவட்ட அளவில் இரண்டாமிடம் பிடித்து சிறப்பிடம் பெற்றார்
## மேற்கோள்கள்

பகுப்பு:தூத்துக்குடி மாவட்டத்திலுள்ள அரசுப் பள்ளிகள்
பகுப்பு:தூத்துக்குடி
கா. வை. சுப்பிரமணிய ஐயர்

**காந்தாடை வைத்யா சுப்ரமணிய அய்யர்** (*K. V. Subrahmanya Aiyar*)(1875 &ndash; 7 நவம்பர் 1969) என்பவர் தமிழ் கல்வெட்டியல் மற்றும் வரலாற்றாளர் ஆவார். இவர் தமிழ்நாட்டின் குகைக் கல்வெட்டுகளைத் தமிழ்ப் பிராமி வடிவமாகத் தீர்மானித்த முதல் நபராகக் கருதப்படுகிறார்.

## ஆரம்ப கால வாழ்க்கை
சுப்ரமணிய அய்யர் 1875இல் கோயம்புத்தூர் பிறந்தார். திருச்சிராப்பள்ளியில் கல்வி பயின்றார். கல்வி முடிந்ததும், அய்யர் கோயம்புத்தூர் அருகிலுள்ள ஒட்டச்சத்திரத்தில் ஆட்சியர் அலுவலக  பணியினைப் பெற்றார். இங்கு இவரது திறன்களைத் தலைமை கல்வெட்டியலாளர் வலையாட்டூர் வெங்கையா கவனித்து அங்கீகாரம் கொடுக்கும் வகையில் தன்னுடைய அணியில் 1906ஆம் ஆண்டில் சேர்த்தார்.

## தொழில்
சுப்ரமணிய அய்யர் 1906 முதல் 1932 வரை அரசாங்க கல்வெட்டு ஆசிரியராகப் பணியாற்றினார். இவர் தென்னிந்தியக் கல்வெட்டுகள் தொகுதிகள் VI, VII மற்றும் VIIIஐத் திருத்தி *எபிகிராஃபியா இண்டிகாவுக்காக* எழுதினார். இவர் எழுதிய பல ஆய்வுக் கட்டுரைகள் "எப்பிகிராபியா இன்டிக்கா" என்னும் இந்தியக் கல்வெட்டுயியல் சஞ்சிகையில் வெளிவந்துள்ளன. தமிழ்நாட்டில் கிடைத்த பண்டைக்காலத்தைச் சேர்ந்த தமிழ்ப் பிராமிக் கல்வெட்டுக்களின் ஆய்வுகளில் இவர் முன்னோடியாகத் திகழ்ந்தார். திருவிதாங்கூர் தொல்லியல் வரிசையின் இரண்டாம், மூன்றாம், நான்காம் தொகுதிகளுக்கும் இவர் ஆசிரியராக இருந்துள்ளார். "பண்டைய தக்காணத்தின் வரலாற்றுக் குறிப்புகள்" (Historical Sketches of Ancient Dekhan) என்னும் ஒரு ஆய்வு நூலையும் இவர் எழுதி வெளியிட்டார். இது மூன்று தொகுதிகளைக் கொண்டது.

தமிழ்க் குகை கல்வெட்டுகள் பற்றிய ஆராய்ச்சியிலும் இவருக்கு முக்கியப் பங்கு உண்டு. இவர் தமிழ்க் கல்வெட்டுகளின் தந்தை என்றழைக்கப்படுகிறார்.

1938ஆம் ஆண்டில், பண்டைய தெக்கானின் வரலாற்று ஓவியங்கள் தொகுதி-3 எனும் படைப்பை வெளியிட்டார்.

## படைப்புகள்
* 
* 

## மேற்கோள்கள்


## குறிப்புகள்
* 
* 

## வெளியிணைப்புகள்
* https://maduraivaasagan.wordpress.com/category/மதுரையில்-சமணம்/

பகுப்பு:தமிழக அறிவியலாளர்கள்
பகுப்பு:கோவை மக்கள்
பகுப்பு:1969 இறப்புகள்
பகுப்பு:1875 பிறப்புகள்
பகுப்பு:கல்வெட்டியல்
பகுப்பு:இந்தியக் கல்வெட்டியலாளர்கள்
சீமா குமரி

**சீமா குமாரி** (*semma kumari*) ஓர் இந்திய அரசியல்வாதியாவார். இவர், தற்போது பாரதிய ஜனதா கட்சியின் உறுப்பினராக உள்ளார்.

## சொந்த வாழ்க்கை
இவர், வினோத் குமார் என்பவரை மணந்தார்.

## அரசியல் வாழ்க்கை
குமாரி 2008 இல் இலகரி கிராமத்தின் தலைவராகத் தேர்ந்தெடுக்கப்பட்டார், 2012 இல் போவாவிலிருந்து பஞ்சாப் சட்டமன்றத்திற்கு தேர்ந்தெடுக்கப்பட்டார்.பட்டியலின சாதியினரும் பட்டியலின பழங்குடியினருக்காகான வேட்பாளர்களுக்காக ஒதுக்கப்பட்ட ஒரு தொகுதியாகும். பின்னர் 33 வயதில், இவர் சட்டமன்றத்தின் இளைய உறுப்பினராக இருந்தார்.

2017 பஞ்சாப் சட்டமன்றத் தேர்தல்களில் குமாரி வேட்பாளராக போடியிட்டார். ஆனால் இவரது வருமான அதிகரிப்பு தொடர்பான சந்தேகங்கள் காரணமாக விமர்சனங்களை எதிர்கொண்டார். தேர்தல் பிரமாணப் பத்திரத்தில் இவர் அறிவித்த சொத்துக்களின் அடிப்படையில் 2012இல் மாநிலத்தின் ஏழ்மையான சட்டமன்ற உறுப்பினர் என்று கூறப்பட்டது. ஆனால். 2017 க்குள் கிட்டத்தட்ட 30 மடங்கு வளர்ந்தது. போவாவில் தனது இடத்தை இந்திய தேசிய காங்கிரசின் ஜோகிந்தர் பாலிடம் இழந்தார்.

## மேற்கோள்கள்

பகுப்பு:வாழும் மக்கள்
பகுப்பு:21-ஆம் நூற்றாண்டு இந்திய அரசியல்வாதிகள்
கேரிசன் விளையாட்டரங்கம்

**கேரிசன் விளையாட்டரங்கம் (Garrison Ground) இந்தியாவின்**  மேகாலயா மாநிலம் சில்லாங்கு நகரில் அமைந்துள்ள  ஒரு பல்நோக்கு அரங்கமாகும். முக்கியமாக கால்பந்து, துடுப்பாட்டம் மற்றும் பிற விளையாட்டுகளுக்கான  போட்டிகள் நடத்த  இவ்வரங்கம் பயன்படுத்தப்படுகிறது. மேலும் இங்கு சில்லாங்கு லாஜாங்கு கால்பந்து கழகத்தின் உள்ளூர் ஐ-கூட்டிணைவு கால்பந்துப் போட்டிகள் நடைபெறுகின்றன.    

1964 ஆம் ஆண்டு  அசாம் துடுப்பாட்ட அணி  ஒன்றிணைந்த  மாகாண  துடுப்பாட்ட அணிக்கு எதிராக  விளையாடியது முதல் 1989  ஆம் ஆண்டு வரை ஒற்றை ரஞ்சி கோப்பை  போட்டிகள்  கேரிசன் அரங்கத்தில் நடைபெற்றன.  ஆனால் அதன் பின்னர் அரங்கம் முதல் தரமற்ற போட்டிகளை நடத்தி வருகிறது. 

## மேற்கோள்கள்

 
## வெளி இணைப்புகள்
* கிரிக்கெட்டர் ஆர்ச்சிவ்
* கிரிக்கின்ஃபோ
* விக்கிமேப்பியா

பகுப்பு:இந்தியத் துடுப்பாட்ட மைதானங்கள்
பகுப்பு:மேகாலயா
அடோல்ப் வான் பேயர்

.

**யோகன் பிரடெரிக் வில்லெம் அடோல்ஃப் வோன் பேயர்** (Johann Friedrich Wilhelm Adolf von Baeyer) (  ; 31 அக்டோபர் 1835 - 20 ஆகஸ்ட் 1917) ஒரு ஜெர்மன் வேதியியலாளர் ஆவார். இவர் இண்டிகோ என்றழைக்கப்படும் கருநீலச் சாயத்தைத் தொகுப்பு முறையில் தயாரித்தார்.வளைய சேர்மங்களுக்கான பெயரிடலை உருவாக்கினார் (இது பின்னர் நீட்டிக்கப்பட்டு கரிமப் பொருட்களைப் பெயரிடுதல் முறையின் ஒரு பகுதியாக ஏற்றுக்கொள்ளப்பட்டது). இவர் 1885 ஆம் ஆண்டில் பவேரியா பேரரசில் ஒரு மேன்மையான வகைப்பாட்டால் கௌரவிக்கப்பட்டார். 1905 ஆம் ஆண்டு வேதியியலுக்கான நோபல் பரிசு பெற்றவர் ஆவார். 

## மேற்கோள்கள்

## வெளி இணைப்புகள்
*
*
*Speech given by Anders Lindstedt, President of the Royal Swedish Academy of Sciences, on 10 December 1905, upon Baeyer's receiving the Nobel Prize

பகுப்பு:கரிம வேதியியலாளர்கள்
பகுப்பு:நோபல் வேதியியற் பரிசு பெற்றவர்கள்
பகுப்பு:நோபல் பரிசு பெற்ற செருமானியர்கள்
பகுப்பு:1917 இறப்புகள்
பகுப்பு:1835 பிறப்புகள்
மெக்பர்னியின் புள்ளி

**மெக்பர்னியின் புள்ளி** என்பது அடிவயிற்றின் வலது பக்கத்திற்கு மேலே உள்ள புள்ளியாகும் , இது முன்புற உயர்ந்த இலியாக் முதுகெலும்பிலிருந்து தொப்புள் (தொப்புள்) வரையிலான தூரத்தின் மூன்றில் ஒரு பங்கு ஆகும். இது குடல்வாலுக்கு மிகவும் அருகில் உள்ளது.

## இடம்
மெக்பர்னியின் புள்ளி வலது முன்புற உயர்ந்த இலியாக் முதுகெலும்பிலிருந்து தொப்புள் (தொப்புள்) தூரத்தின் மூன்றில் ஒரு பங்கில் அமைந்துள்ளது. இந்த புள்ளி தோராயமாகக் குடல்வாலின் அடித்தளத்தின் மிகவும் பொதுவான இடத்தில் அமைந்துள்ளது. இங்கு இது பெருங்குடல் வாய் பகுதியுடன் இணைக்கப்பட்டுள்ளது.

## மருத்துவ முக்கியத்துவம்
thumb| செரிமான அமைப்பின் பிற உறுப்புகளுடன் தொடர்புடைய குடல்வால் இயல்பான இடம் (முன்புற தோற்றம்) கீழே இடதுபுறத்தில் சீகம் மற்றும் குடல்வால் (appendix)

### குடல் அழற்சி
**மெக்பர்னியின் அடையாளம்** என அழைக்கப்படும் மெக்பர்னியின் புள்ளியில் ஆழ்ந்த வலி கடுமையான குடல் அழற்சியின் அறிகுறியாகும். அழுத்தம் செலுத்தப்படும்போது வயிற்றின் மேல் மையப்பகுதியில் ஏற்படும் குறிப்பிடப்படும் வலி மருத்துவ அறிகுறியாகும். இது ஆரோனின் அடையாளம் என்றும் அழைக்கப்படுகிறது. மெக்பர்னியின் புள்ளியின் வலி குறிப்பிட்ட பகுதி மட்டுமன்றி , வீக்கம் குடலின் உட்குழலுடன் மட்டுப்படுத்தப்படவில்லை என்பதைக் குறிக்கிறது. மேலும் வயிற்றறை உட்சுவரின் பின் இணைப்புடன் தொடர்பு கொள்ளும் இடத்தில் வயிற்றறை உட்சுவர் புறணி எரிச்சலூட்டுகிறது. மெக்பர்னியின் புள்ளியில் உள்ள வலி, கடுமையான குடல் அழற்சியின் பிந்தைய கட்டத்தினை தெரிவிக்கின்றது. இதனால், சிதைவு அதிகரிக்கும் வாய்ப்பு உள்ளது. பிற வயிற்றுச் செயல்முறைகள் சில நேரங்களில் மெக்பர்னியின் புள்ளியில் வலியினை ஏற்படுத்தும். எனவே, இந்த அடையாளம் மிகவும் பயனுள்ளதாக இருக்கிறது. ஆனால் கடுமையான குடல் அழற்சியைக் கண்டறிவதற்கு அவசியமில்லை அல்லது போதுமானதாக இல்லை. குடல்வாலுக்குரிய உடற்கூறியல் நிலைப்பாடு முற்றிலும் மாறி (உ.ம். ரெட்ரோசீகம் குடல்வால், பின்னால் ஒரு குடல்வால் பெருங்குடற்குடா ) குடல் பல சூழலில் மெக்பர்னியின் புள்ளியில் வலியினை ஏற்படுத்தாது. இந்த அடையாளம் பயன்படுத்தி  பெரும்பாலான குடல்வால் அறுவைச் சிகிச்சைக்கு (லப்பிரச்கொப்பி குடல்வால் அறுவைச் சிகிச்சைக்கு மாறாக), மெக்பர்னியின் புள்ளியில் அறுவை செய்யப்படுகிறது செய்யப்படுகிறது.

### சூடோனூரிஸ்ம்
பெருந்தமனியில் உள்ள ஒரு சூடோனூரிஸம் அறுவை சிகிச்சை மூலம் சிகிச்சை அளிக்கப்படலாம். மெக்பர்னியின் புள்ளிக்கும் அடிப்பகுதியில் விலாஇடைவெளிகளுகு இடையில் ஒரு கீறல் செய்யப்படுகிறது.

### பெரிட்டோனியல் டயாலிசிஸ்
வயிற்றரை உட்சுவர் சிறுநீரகத் தூய்மிப்பில்வடிகுழாயைச் செருக மெக்பர்னியின் புள்ளி  பயனுள்ள தளமாக உள்ளது.

## வரலாறு
மெக்பர்னியின் புள்ளிக்கு அமெரிக்க அறுவை சிகிச்சை நிபுணர் சார்லஸ் மெக்பர்னியின் (1845-1913) பெயரிடப்பட்டது. மெக்பர்னியே தனது ஆய்வின் மூலம் இந்தப் புள்ளியினை துல்லியமாகக் கண்டுபிடிக்கவில்லை என்பது இவரது ஆய்வுக் கட்டுரையில் தெரிகிறது.
ஒரு விரலின் அழுத்தத்தால் தீர்மானிக்கப்படும் மிகப் பெரிய வலியின் இருக்கை, இடுப்பெலும்பின் முன்புற சுழல் செயல்முறையிலிருந்து ஒரு அங்குலத்திலிருந்து ஒன்றரை மற்றும் இரண்டு அங்குலங்களுக்கு இடையில் அந்தச் செயல்முறையிலிருந்து தொப்புள் வரை வரையப்பட்ட ஒரு நேர் கோட்டில் மிகச் சரியாக உள்ளது
- சார்லஸ் மெக்பர்னி, "வெர்மிஃபார்ம் பிற்சேர்க்கையின் நோய் வகையின் ஆரம்பக்கால செயல்பாட்டுக் குறுக்கீட்டின் அனுபவம்"; நியூயார்க் மருத்துவ ஆய்விதழ், 1889, 50: 676-684 [பக் 678].

## மேற்கோள்கள்


### நூலியல்
* 

பகுப்பு:மருத்துவ அறிகுறிகள்
பகுப்பு:மருத்துவ கலைச்சொற்கள்
பி. செகநாத தாசு

**பி. செகநாத தாசு** (*B. Jagannadha Das*)(பிறப்பு: ஜூலை 27, 1893) என்பவர் ஒரிசா உயர்நீதிமன்றத்தின் இரண்டாவது தலைமை நீதிபதியும், இந்திய உச்ச நீதிமன்ற நீதிபதியும் ஆவார்.

## தொழில்
செகநாத தாசு 1893இல் பெர்காம்பூரில் பிறந்தார். பெர்காம்பூர், கல்லிகோட்டி கல்லூரி மற்றும் சென்னை, மாநிலக் கல்லூரியில் கணிதத்தில் முதல் வகுப்பில் தேர்ச்சி பெற்றார். பின்னர் சென்னை, சட்டக் கல்லூரியில் சட்டத்தில் முதுநிலைப் பட்டம் பெற்றார். மதராசு உயர்நீதிமன்றத்தில் வழக்கறிஞராகப் பயிற்சிபெற்றார். தாசு 1921இல் இந்தியத் தேசிய காங்கிரசில் சேர்ந்தார். மகாத்மா காந்தியுடன் தேசியவாத இயக்கம், சமூகப் பணிகளில் பங்கேற்றார். இவர் ஜூலை 26, 1948இல் ஒரிசா உயர்நீதிமன்றத்தின் கூடுதல் நீதிபதியாக நியமிக்கப்பட்டார். பின்னர் இந்த உயர்நீதிமன்றத்தின் தலைமை நீதிபதியாக 1951 அக்டோபர் 31 அன்று பதவி உயர்த்தப்பட்டார். செகநாத தாசு 1953இல் இந்திய உச்சநீதிமன்றத்தின் நீதிபதியாகப் பதவியேற்றார். பின்னர் வயது முதிர்வு காரணமாக 26 ஜூலை 1958இல் ஓய்வு பெற்றார்.

## மேற்கோள்கள்

 
பகுப்பு:மாநிலக் கல்லூரி மேனாள் மாணவர்கள்
பகுப்பு:இந்திய உச்ச நீதிமன்ற நீதிபதிகள்
பகுப்பு:1893 பிறப்புகள்
ராபின் டேனியல்சன் சட்டம்

**ராபின் டேனியல்சன் பெண்மை சுகாதாரத் தயாரிப்பு பாதுகாப்புச் சட்டம்** (*Robin Danielson Feminine Hygiene Product Safety Act*) என்பது அமெரிக்க காங்கிரசால் முன்மொழியப்பட்ட ஒரு பாதுகாப்புச் சட்டமாகும். டையாக்சின்கள், செயற்கை இழைகள், குளோரின் அல்லது எரிச்சலூட்டும் வாசனை  இரசாயனங்கள் ஆகியவற்றைப் பயன்படுத்தி தயாரிக்கப்படும் மாதவிடாய் தொடர்பான சுகாதார தயாரிப்புகளின் சுகாதார அபாயங்களை ஆய்வு செய்ய தேசிய சுகாதார நிறுவனங்களை இச்சட்டம் வழிநடத்துகிறது. மேலும், இதேவகையான  சுகாதார தயாரிப்புகளில் டையாக்சின் என்ற வேதிப்பொருளின் அளவைக் கண்காணிக்க உணவு மற்றும் மருந்து நிர்வாகம் அமைப்பு அழைப்பு விடுத்தது. 
 
முதன்முதலில் 1997 ஆம் ஆண்டு  ராபின் டேனியல்சன் சட்டம் அறிமுகப்படுத்தப்பட்டது.  ஆனால் 1999 ஆண்டு மறுபெயரிடப்பட்டது . இந்த மசோதாவுக்கு ராபின் டேனியல்சன்  நினைவாக அவருடைய  பெயரிடப்பட்டது.  டேனியல்சன் 1998 ஆம் ஆண்டு நச்சு அதிர்ச்சி நோய்க்குறியால் இறந்தார்.  இது அதிகம் உறிஞ்சக்கூடிய டம்பன் என்ற மாதவிடாய் தொடர்பு பொருளை பயன்படுத்தியதால் உருவாகிய ஓர் அரிய பாக்டீரியா நோயாகும்.  அப்போதுமுதல் காங்கிரசின் உறுப்பினரான  கரோலின் மலோனி என்ற பெண் இந்த மசோதாவை அறிமுகப்படுத்த பல முறை முயற்சித்தார். ஆனால் இம்மசோதா  ஒருபோதும் நிறைவேற்றப்படவில்லை அல்லது குறிப்பிடத்தக்க ஆதரவைப் பெறவில்லை.  
## மேற்கோள்கள்

பகுப்பு:பெண்கள் மருத்துவம்
பகுப்பு:மகளிரியல்
பி. சாய் குமார்

**பி.சாய் குமார்** (*P. Sai Kumar*) ஓர் இந்திய நடிகரும், ஒலி மொழிமாற்றக் கலைஞரும், தொலைக்காட்சித் தொகுப்பாளருமாவார். இவர் முதன்மையாக கன்னடம், தெலுங்கு மற்றும் தமிழ்த் திரைப்படங்களில் பணியாற்றுகிறார். கன்னடம், தெலுங்கு மற்றும் தமிழ்த் திரைப்படங்களுக்காக இவர் இரண்டு முறை ஆந்திர மாநில அரசு சார்பாக வழங்கப்படுகின்ற நந்தி விருதுகளையும் மூன்று முறை பிலிம்பேர் விருதுகளையும் பெற்றுள்ளார். "பிரஸ்தானம்" என்ற படத்தில் (2010) இவரது நடிப்பு திரைப்படத் தோழரின் "தசாப்தத்தின் 100 சிறந்த நிகழ்ச்சிகள்" பட்டியலில் இடம்பெற்றது  ''

## ஆரம்பகால மற்றும் தனிப்பட்ட வாழ்க்கை

சாய் குமார் பு. ஜோ. சர்மா-கிருஷ்ணா ஜோதி தம்பதிக்கு ஐந்து குழந்தைகளில் ஒருவராகப் பிறந்தார். சர்மா ஆந்திராவின் விஜயநகரத்திலிருந்து சென்னைக்கு குடிபெயர்ந்து தன்னை ஒரு நடிகராகவும், ஒலி மொழிமாற்ற கலைஞராகவும் நிலைநிறுத்திக் கொண்டார்.
குமாரின் சகோதரர்கள் பு. ரவிசங்கர், அய்யப்பா சர்மா ஆகியோரும் நடிகர்கள் ஆவர். அவர்களுக்கு இரண்டு சகோதரிகள் உள்ளனர்.  குமார், சென்னை மாநிலக் கல்லூரியில் கலை பிரிவில் முதுகலைப் பட்டமும் ஆய்வியல் நிறைஞர் பட்டமும் முடித்தார். சாய் குமாரின் மகன் ஆதியும் தெலுங்குத் திரைப்படங்களில் நன்கு அறியப்பட்ட நடிகராவார்.

## திரைப்பட வாழ்க்கை
சிறு வயதிலேயே ஒலி மொழி மாற்ற குழந்தை கலைஞராகத் தனது வாழ்க்கையைத் தொடங்கினார். இவரின் தந்தை பி. ஜே. சர்மா ஒரு முன்னணி ஒலி மொழி மாற்ற கலைஞராக இருந்தார். சாய் குமார் தனது தந்தையின் அடிச்சுவடுகளைப் பின்பற்றி, சுமன் மற்றும் ராஜசேகர் ஆகியோரின் பல படங்களுக்கு ஒலி மொழி மாற்றம் செய்தார். 1996ஆம் ஆண்டில் வெளியான "போலீஸ் ஸ்டோரி" என்னும் கன்னடத் திரைப்படம் இவர் சிறந்த நடிகராக புகழ் பெற காரணமாக அமைந்தது. இது தெலுங்கு மற்றும் தமிழ் மொழிகளிலும் ஒலி மொழி மாற்றம் செய்யப்பட்டது. இந்த படம் இந்த ஆண்டின் மிகப்பெரிய வெற்றி வாகை சூடிய திரைப்படமாக மாறியது.

## மேற்கோள்கள்

## வெளி இணைப்புகள்
* 

பகுப்பு:கன்னடத் திரைப்பட நடிகர்கள்
பகுப்பு:வாழும் மக்கள்
பகுப்பு:தென்னிந்திய பிலிம்பேர் விருதுகளை வென்றவர்கள்
பகுப்பு:தமிழ்த் திரைப்பட நடிகர்கள்
பகுப்பு:1961 பிறப்புகள்
பகுப்பு:தெலுங்குத் திரைப்பட நடிகர்கள்
பகுப்பு:நந்தி விருதுகள்
பு. ஜோ. சர்மா

**புதிபெத்தி ஜோகேஸ்வர சர்மா** (*Pudipeddi Jogeswara Sarma*) ஓர் இந்திய திரைப்பட ஒலி மொழிமாற்றக் கலைஞராக இருந்தார். பின்னர்,  நடிகராகவும் எழுத்தாளராகவும் மாறினார். தெலுங்குத் திரைப்படங்களிலும், ஒரு சில தமிழ், கன்னட படங்களில் தனது படைப்புகளுக்கு பெயர் பெற்றவர். இவர் ஒரு நடிகராகவும், ஒலி மொழிமாற்றக் கலைஞராகவும் 500க்கும் மேற்பட்ட படங்களில் பணியாற்றியுள்ளார். நடிகர்கள் சாய்குமார், பு. ரவிசங்கர், அய்யப்பா பு.சர்மா ஆகியோரின் தந்தை ஆவார். இவர், நந்தி விருது, தென்னிந்திய பிலிம்பேர் விருது உள்ளிட்ட பல விருதுகளைப் பெற்றுள்ளார்.

இவர் 14 திசம்பர் 2014 அன்று தனது 81 வயதில் மாரடைப்பால் காலமானார்.

## மேற்கோள்கள்

பகுப்பு:2014 இறப்புகள்
பகுப்பு:தென்னிந்திய பிலிம்பேர் விருதுகளை வென்றவர்கள்
பகுப்பு:கன்னடத் திரைப்பட நடிகர்கள்
அஜய் சிங் சௌதாலா

**அஜய் சிங் சௌதாலா** (*Ajay Singh Chautala*) (பிறப்பு: மார்ச் 13, 1961) இந்தியாவின் முன்னாள் மக்களவை உறுப்பினரும், விளையாட்டு நிர்வாகியுமாவார். இவர், இந்தியாவின் முன்னாள் துணைப் பிரதமர் தேவிலாலின் பேரனும், அரியானாவின் முன்னாள் முதலைமைச்சர் ஓம் பிரகாஷ் சௌதாலாவின் மூத்த மகனும், தற்போதைய அரியானாவின் துணை முதல்வரான துஷ்யந்த் சௌதாலா, திக்விஜய் சௌதாலா ஆகியோரின் தந்தையாவார்.

## சுயசரிதை
இவருக்கு இரண்டு மகன்கள் துஷ்யந்த் சவுதாலா, தற்போதைய ஹரியானாவின் துணை முதல்வர்(இளைய எம்.பி., ஹிசார் ஹரியானா 16 வது மக்களவை)  மற்றும் திக்விஜய் ச ut தாலா (தேசியத் தலைவர் என் ஐஎன்எஸ்ஓ).

இவர், தனது இளங்கலை பட்டத்தை குருசேத்ரா பல்கலைக்கழகத்திலும், முதுகலை பட்டம் (பொது நிர்வாகம்), சட்டம் ஆகியவற்றை ராஜஸ்தான் பல்கலைக்கழகத்திலும் பெற்றார். இவர் 1980களில் தீவிர அரசியலில் ஈடுபட்டார்.  ராஜஸ்தானின் டாட்டா ராம் கர் (1989) தொகுதியிலிருந்தும், நோஹர் (1993) தொகுதியிலிருந்தும் சட்டமன்ற உறுப்பினராகத் தேர்ந்தெடுக்கப்பட்டார்.

1999இல், பிவானி மக்களவைத் தொகுதியிலிருந்து, உறுப்பினராகவும், பின்னர் 2004இல் அரியானாவிலிருந்து மாநிலங்களவை உறுப்பினராகவும் தேர்ந்தெடுக்கப்பட்டார். பின்னர் 2009இல் தப்வாலியி தொகுதியிலிருந்து சட்டமன்ற உறுப்பினரானார்

பின்னர், இவரின் மனைவி நைனா சிங் சௌதாலா 2014 ஆம் ஆண்டில் தப்வாலியிலிருந்து சட்டமன்ற உறுப்பினரானார். இவர்களது மகன் துஷ்யந்த் சௌதாலா ஹிசாரி மக்களவை உறுப்பினராக 2014 முதல் 2019 வரை இருந்தார்.

## ஆட்சேர்ப்பு மோசடியில் தண்டனை
1999 மற்றும் 2000 ஆம் ஆண்டுகளில் அரியானா மாநிலத்தில் 3,206 ஆசிரியர்கள் நியமனத்தில் நடந்த மோசடி தொடர்பாக சௌதாலாவுடன் மேலும் 53 பேர் மீதும் ஜூன் 2008 இல், குற்றம் சாட்டப்பட்டது. இவரையும் இவரின் தந்தை ஓம் பிரகாஷ் சவுதாலாவுக்கும் இந்திய தண்டனைச் சட்டத்தின் படியும், ஊழல் தடுப்புச் சட்டத்தின் படியும் பல்வேறு விதிகளின் கீழ் ஜனவரி 2013 இல், புது தில்லி நீதிமன்றம் பத்து ஆண்டுகள் சிறைத்தண்டனை விதித்தது.  3,000 க்கும் மேற்பட்ட ஆசிரியர்களை சட்டவிரோதமாக சேர்த்துக் கொண்ட வழக்கில் இவர் குற்றவாளி என நிரூபிக்கப்பட்டது.   1989ஆம் ஆண்டு முன்னாள் தொடக்கக் கல்வி இயக்குநர் சஞ்சீவ் குமார் தாக்கல் செய்த வழக்கின் அடிப்படையில் மத்தியப் புலனாய்வுத் துறை (சிபிஐ) விசாரணைக்கு உச்ச நீதிமன்றம் உத்தரவிட்டது.

இவர்கள் இருவர் மீதான தண்டனையை தில்லி உயர் நீதிமன்றமும்  உச்ச நீதிமன்றமும் உறுதி செய்துள்ளன.

## மேலும் காண்க

* தேவிலால்
* துஷ்யந்த் சவுதாலா

## மேற்கோள்கள்

## வெளி இணைப்புகள்
*Ajay Singh Chautala 

பகுப்பு:13வது மக்களவை உறுப்பினர்கள்
பகுப்பு:1961 பிறப்புகள்
பகுப்பு:வாழும் மக்கள்
தீட்டா

**தீட்டா** (*Theta*, , ; **Θ/θ**) என்பது கிரேக்க மொழியில் உள்ள எட்டாவது எழுத்து ஆகும். கிரேக்க எண்ணூருக்களிலிதன் மதிப்பு 9 ஆகும். பண்டைய கிரேக்கத்தில் தீட்டாவானது 17x17px|Another symbol of a cross within a circle அல்லது 16x16px|A symbol of a cross within a circle ஆகிய வடிவங்களால் குறிக்கப்பட்டது.

## பயன்பாடு

### சிறிய வழக்கு (θ)

* வடிவவியலில் கோணத்தைக் குறிக்கத் தீட்டா பயன்படுகிறது.
* முக்கோணவியலில் அறியப்படாத மாறியைக் குறிக்கவும் தீட்டா பயன்படுகிறது.
* வானிலையியலில் தட்பவெப்பத்தைக் குறிக்கவும், பொருளாதார மாதிரிகளில் வங்கிகளின் இருப்பு விகிதத்தை குறிக்கவும் தீட்டா பயன்படுகிறது.
* வட்ட வட்ட நிறப்புரிகளின் அடிப்படையில் இரட்டிக்கும் ஒரு வகை டி.என்.ஏ இரட்டிப்புக்கு **தீட்டா வகை இரட்டிப்பு** என்பது பெயர்.

### பெரிய வழக்கு (Θ)

* அனைத்துலக முறை அலகுகளின் படி தட்பவெப்பத்தின் பரிமாணம் தீட்டாவால் குறிக்கப்படுகிறது.
* கணக் கோட்பாட்டில் குறிப்பிட்ட வரிசையெண்ணாக தீட்டா பயன்படுகிறது.
* 4-8 Hz வரையிலான அதிர்வெண்ணைக் கொண்ட மூளையின் சமிக்ஞையைக் குறிக்க தீட்டா பயன்படுகிறது.

## மேற்கோள்கள்

பகுப்பு:கிரேக்க எழுத்துகள்
காஷ்மீர இந்துக்கள்

**காஷ்மீர இந்துக்கள்** (**Kashmiri Hindus**) இந்தியாவின் வடக்கில் அமைந்த காஷ்மீர் பள்ளத்தாக்கில் வாழும்  காஷ்மீர இந்து சமயத்தைப் பின்பற்றும்  இனக்குழுவினர் ஆவார். காஷ்மீர இந்து மக்கள் காசுமீர சைவத்தை பயில்கின்றனர். காஷ்மீர இந்துக்கள், காஷ்மீர் பகுதியில் தங்களுக்கு என தனி நிலப்பகுதி நிறுவுவதற்கு பனூன் காஷ்மீர் எனும் இயக்கத்தை நடத்தி வருகின்றனர்.

## வரலாறு
பொ.ஊ. 14-ஆம் நூற்றாண்டில் காஷ்மீரை ஆண்ட சுல்தான் சிக்கந்தர் பட்சிகான் ஆட்சியில் பெரும்பாலான காஷ்மீர இந்து மக்களை வலுக்கட்டயமாக  இசுலாம் சமயத்திற்கு மதம் மாற்றப்பட்டனர்.. 1990களில் காஷ்மீர இந்துக்களுக்கு எதிரான இசுலாமியப் பிரிவினைவாதிகள் நடத்திய தாக்குதல்களில் 1,341 இந்துக்கள் கொல்லப்பட்டனர். எனவே 1,40,000 இந்துக்கள் காஷ்மீரத்திலிருந்து வெளியேறி சொந்த நாட்டில் ஜம்மு, தில்லி, சண்டிகர் போன்ற நகரங்களில் அகதிகளாக இன்றளவு வாழ்கின்றனர்.

1997-இல் இயற்றப்பட்ட ஜம்மு & காஷ்மீர் புலம்பெயர்ந்தோரின் அசையாச் சொத்துகள் பாதுகாப்புச் சட்டத்தின் படி, காஷ்மீரப் பண்டிதர்கள், காஷ்மீர் சமவெளியில் விட்டுச் சென்ற அசையாச் சொத்துகளை பிறர் விற்கவோ அல்லது உரிமை கொண்டாடவோ முடியாது. மேலும் இச்சட்டத்தை மீறி காஷ்மீர பண்டிதர்களின் நிலங்களை பயன்படுத்துவர்கள் அதற்கான ஈட்டுத்தொகையை, நில உரிமையாளர்களான காஷ்மீரப் பண்டிதர்களுக்கு செலுத்த வேண்டும்.

காஷ்மீரிலிருந்து அகதிகளாக வெளியேற்றப்பட்ட காஷ்மீர இந்து மகக்ள், ஜம்மு காஷ்மீர் மாநிலத்தில் தங்களுக்கென தனி தன்னாட்சி பகுதியை நிறுவித்தர பனூன் காஷ்மீர் இயக்கத்தை நடத்தி வருகிறார்கள். தங்களை காஷ்மீரில் மறு குடியமர்த்தவும், காஷ்மீரை விட்டு தங்களை விரட்டியடிக்கப்பட்ட போது ஆயிரக்கணக்கான காஷ்மீரப் பண்டிதர்கள் படுகொலை செய்யப்பட்டது தொடர்பான வழக்குகளை மீண்டும் விசாரிக்கக் கோரி போராட்டங்கள் மூலம் இந்திய அரசிடம் கோரிக்கைகள் வைத்துள்ளனர்.

## மக்கள் தொகை பரம்பல்
காஷ்மீர இந்து மக்களில் பெரும்பான்மையாக காஷ்மீர பண்டிதர்கள்கள் இருந்தனர். மேலும் காஷ்மீர்  இந்து மக்களில் சத்திரியர் மற்றும் வணிகப் பிரிவினரும் உள்ளனர்.

## இதனையும் காண்க
*காஷ்மீரிலிருந்து இந்துக்கள் வெளியேற்றம்
*காஷ்மீர பண்டிதர்கள்
* பனூன் காஷ்மீர்

## மேற்கோள்கள்

## வெளி இணைப்புகள்
*Kashmiri Hindus: Driven out and insignificant - BBC

பகுப்பு:இந்திய இனக்குழுக்கள்
பகுப்பு:காஷ்மீர் மக்கள்
பகுப்பு:காசுமீர்
விஷ்ணுபிரியா (நடிகை)

**விஷ்ணுபிரியா இராமச்சந்திரன் பிள்ளை** (*Vishnupriya Ramchandran Pillai*) (பிறப்பு 22 பிப்ரவரி 1987 பகுரைன்) இவர் ஓர் இந்திய நடிகையும், நடனக் கலைஞரும், வடிவழகியுமாவார். ஏசியாநெட் என்ற மலையாளத் தொலைக்காட்சியில் ஒளிபரப்பப்பட்ட "வோடபோன் தகாடிமி" என்ற நடன உண்மைநிலை நிகழ்ச்சியில் பங்கேற்று தனது தொழில் வாழ்க்கையைத் தொடங்கினார்.

## திரை வாழ்க்கை
2007 ஆம் ஆண்டில் *ஸ்பீட் ட்ராக்* என்ற படத்தின் மூலம் ஒரு துணை கதாபாத்திரத்தில் அறிமுகமானார். பின்னர், "கேரளோத்சவம் 2009" என்ற படத்தில் ஒரு முன்னணி கதாபாத்திரத்தில் நடித்தார். பின்னர் இவர், "பெண்பட்டணம்" (2010) என்ற திரைப்படத்தில் தனது கதாபாத்திரத்திற்காக கவனிக்கப்பட்டார். அதன் பின்னர், இவர் பல்வேறு படங்களில் துணைக் கதாபாத்திரங்களில் நடித்தார். நாங்க (2011) படத்தின் மூலம் தமிழ்த் திரையுலகில் அறிமுகமானார். இவர் 2013 இல் மலையாளத் திரைப்பட கலைஞர்களின் சங்கத்தின் (AMMA) நிகழ்ச்சிக்காக நடன நிகழ்சியை நிகழ்த்தியிருந்தார். பிளவர்ஸ் தொலைக்காட்சியின் *ஸ்டார் சேலஞ்ச்* என்ற உண்மைநிலை நிகழ்ச்சியிலும் பங்கேற்றுள்ளார். 2019 ஆம் ஆண்டில், இராம் அருண் காஸ்ட்ரோவுடன் *[[வி1|வி 1]]* என்ற தமிழ் படத்தில் நடித்தார். படத்தின் விமர்சனத்தில், ஒரு விமர்சகர் "அருண் காஸ்ட்ரோவும் விஷ்ணு பிரியாவும் தங்களுக்கு கொடுக்கப்பட்ட கதாபாத்திரங்களில் பிரகாசிக்கிறார்கள்" என்று குறிப்பிட்டார், மற்றொருவர் "இராம் அருணும் விஷ்ணுபிரியாவும் அந்தந்த வேடங்களில் கச்சிதமாக பொருந்தியுள்ளனர்" என்று குறிப்பிட்டார்.

## ஆரம்ப கால வாழ்க்கை
விஷ்ணுபிரியா பகுரைனில் பிறந்து வளர்ந்தார். பகுரைனிலுள்ள இந்தியப் பள்ளியில் தனது பள்ளிப்படிப்பை முடித்த இவர், பிர்லா சர்வதேச தொழில்நுட்ப நிறுவனத்தில் வணிக மேலாண்மையில் இளங்கலைப் பட்டம் பெற்றார். இவர் பல்வேறு போட்டிகளிலும் பங்கேற்றார். மேலும், தனது பள்ளி நாட்களில் பள்ளிகளுக்கிடையேயான பரத நாட்டியப் போட்டிகளையும் வென்றுள்ளார் .

## மேற்கோள்கள்

பகுப்பு:தமிழ்த் திரைப்பட நடிகைகள்
பகுப்பு:மலையாளத் திரைப்பட நடிகைகள்
பகுப்பு:1987 பிறப்புகள்
பகுப்பு:வாழும் மக்கள்
காஷ்மீரி இந்துக்கள் வெளியேற்றம்

**காஷ்மீரிலிருந்து இந்துக்கள் வெளியேற்றம்** (**Exodus of Kashmiri Hindus** அல்லது **Exodus of Kashmiri Pandits**) இந்தியாவின் ஜம்மு காஷ்மீர் மாநிலத்தில், காஷ்மீர் பள்ளத்தாக்கு பகுதிகளில் காலம் காலமாக வாழ்ந்த சிறுபான்மையின காஷ்மீர பண்டிதர்கள் உள்ளிட்ட  காஷ்மீர இந்து மக்களை, பெரும்பான்மையின பாகிஸ்தான் ஆதரவு தீவிரவாத அமைப்புகள் மற்றும் காஷ்மீர் பிரிவினைவாத இசுலாமிய அமைப்புகளால் 1989-ஆம் ஆண்டு முதல் 1990-ஆம் ஆண்டின் துவகக்ம் வரை,  காஷ்மீரிலிருந்து 3 இலட்சம் முதல் 6 இலட்சம் வரையானவர்கள் துரத்தி அடிக்கப்பட்டனர். தற்போது 2016-இல் காஷ்மீரில் காஷ்மீர இந்துக்கள் 2,000 முதல் 3,000 வரை மட்டுமே உள்ளனர்.

இசுலாமிய தீவிரவாத அமைப்புகளால் காஷ்மீரிலிருந்து வெளியேற்றப்பட்ட காஷ்மீர இந்துக்கள் சொந்த நாட்டில் தில்லி, சண்டிகர் மற்றும் ஜம்மு போன்ற நகரங்களில் 62,000 குடும்பங்கள் சொந்த நாட்டில் அகதிகளாக வாழ்கின்றனர் என இந்திய அரசு தெரிவித்துள்ளது. 2015-ஆம் ஆண்டில் ஒரே ஒரு காசுமீரப் பண்டிதர் மட்டுமே காஷ்மீருக்கு திரும்பியுள்ளார். இந்திய அரசு ஜம்மு காஷ்மீர் மறுசீரமைப்புச் சட்டம் 2019 இயற்றிய பின்னர், 2021-ஆம் ஆண்டில் 2,000 காஷ்மீர இந்துக்கள் மற்றும் 520 காஷ்மீர பண்டிதர்கள் காஷ்மீருக்குத் திரும்பினர்.

காஷ்மீர இந்துக்கள், காஷ்மீர் பகுதியில் தங்களுக்கு என தனி நிலப்பகுதி நிறுவுவதற்கு பனூன் காஷ்மீர் எனும் இயக்கத்தை நடத்தி வ்ருகின்றனர்.

## மே 2022-இல் காஷ்மீரிலிருந்து இந்துக்கள் வெளியேற்றம்
2022-ஆம் ஆண்டு மே மாதத்தில் மட்டும் காஷ்மீர பண்டிதர்கள் உள்ளிட்ட 4  இந்து ஆசிரியர்கள், அரசு ஊழியர்கள் மற்றும் வணிகர்களை பாகிஸ்தான் ஆதரவு இசுலாமிய பயங்கரவாதிகளால் சுட்டுக் கொல்லபட்டதால், நூற்றுக்கணக்கான இந்துக்கள் காஷ்மீர் பள்ளத்தாக்கை விட்டு வெளியேறி வருகின்றனர்.
## இதனையும் காண்க
* காஷ்மீர பண்டிதர்கள்
* காஷ்மீர இந்துக்கள்
* தி காஷ்மீர் பைல்ஸ்

## மேற்கோள்கள்

## ஆதார நூற்பட்டியல்
* 
* 
* .
*}
*
* 
* }

## மேலும் படிக்க
*

## வெளி இணைப்புகள்
* 
* 19 சனவரி 1990 அன்று இரவில் காஷ்மீரில் நடந்த உறைய வைக்கும் சம்பவங்கள் - காணொளி
*"ஈவு இரக்கமற்ற காஷ்மீர் பண்டிட் படுகொலைகள் - காணொலி 
*காஷ்மீரி பண்டிட்கள் குறித்து தீவிரமாகும் விவாதம் - இதுவரை அரசுகள் என்ன செய்துள்ளன?

பகுப்பு:காசுமீர்
பகுப்பு:ஜம்மு காஷ்மீர்
பகுப்பு:மனித உரிமை மீறல்கள்
பகுப்பு:இனப்படுகொலைகள் 
பகுப்பு:ஜம்மு காஷ்மீரில் தீவிரவாதம்
பகுப்பு:சுதந்திர இந்தியாவில் இந்துக்களுக்கு எதிரான வன்முறைகள்
பகுப்பு:சம்மு காசுமீரில் தீவிரவாதத் தாக்குதல்கள்
இந்தியத் துடுப்பாட்ட அணியின் இலங்கைச் சுற்றுப்பயணம், 2021

இந்தியா துடுப்பாட்ட அணி 2021 சூலை மாதம் இலங்கையில் மூன்று ஒருநாள்போட்டிகளிலும் மூன்று பன்னாட்டு இருபது 20 போட்டிகளிலும் விளையாடுகிறது. ஒருநாள் தொடர் 2020–2023 ஐ.சி.சி துடுப்பாட்ட உலகக்கிண்ணம் சிறப்புச் சுற்றின் ஒரு பகுதியாக அமைந்துள்ளது. அனைத்து போட்டிகளும் கொழும்பில் உள்ள ஆர்.பிரேமதாச அரங்கத்தில்  நடைபெற உள்ளன. முதலில், இச்சுற்றுப்பயணம் ஜூன் 2020 இல் நடத்தத் திட்டமிடப்பட்டது, ஆனால்  கொரோனா பெருந்தொற்றுநோயால், இச்சுற்றுப்பயணம் இரண்டு முறை ஒத்திவைக்கப்பட்டது.

இச்சுற்றுப்பயணம், 2021 ஐ.சி.சி உலகத் தேர்வுத் துடுப்பாட்ட வாகையின் இறுதிப்போட்டிக்கும் இங்கிலாந்துக்கு எதிரான இந்திய அணி பங்கேற்கவுள்ள தேர்வுத் தொடருக்கும் இடையில் வருகிறது. எனவே, இலங்கைக்கு எதிரான போட்டிகளுக்கு  இந்திய அணியின் தலைவராக ஷிகர் தவானும், துணைத் தலைவராக புவனேஷ்வர் குமாரும் அறிவிக்கப்பட்டனர். மேலும் ,இந்திய அணியில் பல்வேறு இளம் வீரர்கள் இடம்பெற்றுள்ளனர் .

## பின்னணி
2020-ஆம் ஆண்டு மே மாதம், இலங்கைத் துடுப்பாட்ட வாரியம் , இந்தியத் துடுப்பாட்டக் கட்டுப்பாடு வாரியத்துக்கு (பிசிசிஐ) ஒரு மின்னஞ்சல் அனுப்பியது .அதில் ,கொரோனா பெருந்தொற்று நோய் காரணமாக , 2020-ஆம் ஆண்டின் சூன் மாதத்தில் நடைப்பெற வேண்டிய இந்தியா மற்றும் இலங்கை அணிகளுக்கு இடையிலான துடுப்பாட்டப் போட்டிகளை, அவ்வாண்டின் சூலை மாதம் நடத்த அனுமதி கோரப்பட்டது. மேலும் , இப்போட்டிகளை  ரசிகர்கள் இன்றி நடத்தவும் இலங்கை துடுப்பாட்ட வாரியம் திட்டமிட்டது. ஆனால், நோய்த்தொற்றுப் பரவல் தீவிரமடைந்து வந்ததால், வீரர்களின் நலனைக் கருத்தில் கொண்டு இப்போட்டிகளை ஆகஸ்ட் மாதம் நடத்த இந்திய துடுப்பாட்டக் கட்டுப்பட்டு வாரியம் திட்டமிட்டது. ஆனால், கொரோனா பெருந்தொற்று பரவலைக் கருத்தில்கொண்டு, இத்திட்டத்தையும் இந்திய துடுப்பாட்டக் கட்டுப்பட்டு வாரியம் கைவிட்டது.

இதைத்தொடர்ந்து, இப்போட்டிகளை 2021-ஆம் ஆண்டின் சூலை மாதம் நடத்த முடிவு செய்யப்பட்டது .இந்திய அணியின் தலைமைப் பயிற்சியாளராக ராகுல் திராவிட் அறிவிக்கப்பட்டார் .இதைத்தொடர்ந்து , இலங்கைக்குப் பயணம் செய்ய உள்ள வீரர்களின் பட்டியலை இந்தியத் துடுப்பாட்டக் கட்டுப்பாடு வாரியம்  சூன் 10 , 2021 அன்று அறிவித்தது.

## அணிகள்

## ஒருநாள் தொடர்
### 1-வது ஒருநாள்

### 2-வது ஒருநாள்

### 3-வது ஒருநாள்

## இருபது20 தொடர்
### 1-வது ப20இ

### 2-வது ப20இ

### 3-வது ப20இ

## குறிப்புகள்

## மேற்கோள்கள்

பகுப்பு:2021 இல் விளையாட்டுகள்
பகுப்பு:இலங்கையில் துடுப்பாட்டம்
பகுப்பு:இந்தியாவில் துடுப்பாட்டம்
பகுப்பு:பன்னாட்டுத் துடுப்பாட்ட சுற்றுப் பயணங்கள்